Document ID: 32005R0930

ΚΑΝΟΝΙΣΜΌΣ (ΕΚ) αριθ. 930/2005 ΤΗΣ ΕΠΙΤΡΟΠΉΣ
της 6ης Ιουνίου 2005
για την τροποποίηση των παραρτημάτων I, II, III, V, VII και VIII του κανονισμού (ΕΟΚ) αριθ. 3030/93 του Συμβουλίου περί κοινών κανόνων εισαγωγής ορισμένων κλωστοϋφαντουργικών προϊόντων καταγωγής τρίτων χωρών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3030/93 του Συμβουλίου, της 12ης Οκτωβρίου 1993, περί κοινών κανόνων εισαγωγής ορισμένων κλωστοϋφαντουργικών προϊόντων καταγωγής τρίτων χωρών (1), και ιδίως το άρθρο 19,
Εκτιμώντας τα ακόλουθα:
(1)
Οι κοινοί κανόνες για τις εισαγωγές κλωστοϋφαντουργικών προϊόντων καταγωγής τρίτων χωρών πρέπει να τροποποιηθούν ώστε να ληφθούν υπόψη ορισμένες πρόσφατες εξελίξεις.
(2)
Με την απόφαση 2005/272/EK (2), το Συμβούλιο ενέκρινε τη σύναψη συμφωνίας μεταξύ της Ευρωπαϊκής Κοινότητας και της Δημοκρατίας της Σερβίας για το εμπόριο κλωστοϋφαντουργικών προϊόντων.
(3)
Με την απόφαση 2005/244/EK (3), το Συμβούλιο ενέκρινε τη σύναψη συμφωνίας μεταξύ της κυβέρνησης της Σοσιαλιστικής Δημοκρατίας του Βιετνάμ και της Ευρωπαϊκής Κοινότητας σχετικά με την πρόσβαση στην αγορά. Δυνάμει του άρθρου 1 της εν λόγω συμφωνίας, αναστέλλονται οι υφιστάμενες ποσοστώσεις για το Βιετνάμ· επομένως, αναστέλλεται και ο διπλός έλεγχος για όλες τις κατηγορίες κλωστοϋφαντουργικών.
(4)
Με τον κανονισμό (ΕΚ) αριθ. 1810/2004 της Επιτροπής (4), επήλθαν τροποποιήσεις στη συνδυασμένη ονοματολογία δυνάμει του κανονισμού (ΕΟΚ) αριθ. 2658/87 του Συμβουλίου (5) που ισχύουν από 1ης Ιανουαρίου 2005. Οι εν λόγω τροποποιήσεις επηρεάζουν και ορισμένους κωδικούς που περιλαμβάνονται στο παράρτημα Ι του κανονισμού (ΕΟΚ) αριθ. 3030/93.
(5)
Συνεπώς, ο κανονισμός (ΕΟΚ) αριθ. 3030/93 πρέπει να τροποποιηθεί αναλόγως.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής κλωστοϋφαντουργικών που συστάθηκε δυνάμει του άρθρου 17 του κανονισμού (ΕΟΚ) αριθ. 3030/93,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παραρτήματα Ι, ΙΙ, ΙΙΙ, V, VII και VIII του κανονισμού (EΟΚ) αριθ. 3030/93 τροποποιούνται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Οι διατάξεις που αφορούν τη Δημοκρατία της Σερβίας εφαρμόζονται από την 1η Ιουλίου 2005.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Ιουνίου 2005.

Labels: 18
3
1